Diari Oficial de la Generalitat Valenciana


Sumari del DOGV 5556, del 16-07-2007 (2007/9344)

DECRET 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania.
----------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/13/101/dof/vci/html**

### Dades del document

Número de DOGV
:   5556

Data del DOGV
:   16-07-2007

Secció del DOGV
:   I. DISPOSICIONS GENERALS

Número del document
:   2007/9344


Data del document
:   13-07-2007

Organisme emissor
:   Conselleria d'Immigració i Ciutadania

Tipus de document
:   Decret

Anàlisi jurídica

 Descriptors 

:   * Conselleria Immigració i Ciutadania
    * legislació
    * reglament intern
    * administració regional

DECRET 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania. [2007/9344]  
El Decret 7/2007, de 28 de juny, del president de la Generalitat, pel qual determina les conselleries en què s'organitza l'administració de la Generalitat, crea la conselleria d'Immigració i Ciutadania, amb competències en matèria d'immigració, participació ciutadana i cooperació al desenrotllament.  
El Decret 92/2007, de 6 de juliol, del Consell, establix l'estructura orgànica bàsica de la Presidència i de les conselleries de la Generalitat, per tant cal dictar la norma que regule l'estructura orgànica i funcional de la conselleria d'Immigració i Ciutadania, i determine les funcions que s'atribuïxen als òrgans superiors i centres directius que la componen, així com el de les unitats administratives de superior rang que s'adscriuen a cada un d'ells.  
Per tot això, de conformitat amb el que establix la Llei del Consell, a proposta del conseller d'Immigració i Ciutadania i amb la deliberació prèvia del Consell, en la reunió del dia 13 de juliol de 2007,  
DECRETE  
TÍTOL I  
Disposicions Generals  
Article 1  
La conselleria d'Immigració i Ciutadania és el màxim òrgan encarregat de la direcció i l'execució de la política del Consell en matèria d'immigració, participació ciutadana i cooperació al desenrotllament.  
Article 2  
Davall l'autoritat del conseller/a, la conselleria d'Immigració i Ciutadania està integrada pels següents òrgans superiors i centres directius:  
1. La Secretaria Autonòmica d'Immigració i Ciutadania.  
2. La Subsecretaria.  
3. La Direcció General d'Immigració.  
4. La Direcció General de Cooperació al Desenrotllament i Solidaritat.  
5. La Direcció General de Ciutadania i Integració.  
TÍTOL II  
De l'estructura i funcions dels organs superiors, directius i servicis centrals de la Conselleria  
CAPÍTOL I  
Del Conseller  
Article 3  
1. El/La conseller/a és la superior autoritat de la conselleria i exercix les funcions que li conferix la Llei del Consell.  
2. Davall la superior direcció del/la conseller/a, la conselleria d'Immigració i Ciutadania s'estructura en tres nivells: nivell superior, nivell directiu i nivell administratiu.  
3. Per raó de l'àmbit territorial on s'exercixen les atribucions, els òrgans de la conselleria es classifiquen en servicis centrals i servicis territorials.  
Article 4  
Directament dependent del/la titular de la conselleria, es crea el Gabinet del conseller com a òrgan de suport i assistència immediata a este/a. Així mateix, davall la dependència directa del conseller/a se crea, amb rang d'àrea, un gabinet tècnic al qual corresponen les funcions referides a la planificació, la documentació, les publicacions, la comunicació i el seguiment parlamentari.  
Article 5  
1. El Consell de Direcció és l'òrgan col·legiat d'assessorament i assistència al/a la conseller/a en l'elaboració, la coordinació i l'execució del programa d'actuacions del departament. Davall la presidència del/la titular de la conselleria, el Consell de Direcció està integrat pels titulars de la Secretaria Autonòmica, la Subsecretaria, les direccions generals i el Gabinet del/la conseller/a, el qual exercirà la secretaria d'este consell.  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament quan el/la consellera ho estime convenient.  
3. El/la conseller/a pot acordar, sempre que si així ho considera pertinent, la constitució d'altres òrgans o comissions de caràcter consultiu i d'assessorament per a matèries concretes o assumptes específics, amb la composició que en cada cas determine.  
Article 6  
En els casos d'absència o malaltia del/la titular del departament, s'aplicarà el que disposa la Llei del Consell. Fins que es resolga la substitució, les funcions de qui exercisca la titularitat del departament, a excepció de les que li corresponen com a membre del Consell, seran exercides temporalment per la persona que ostente la titularitat de la secretaria autonòmica i, en la absència d'esta, se seguirà l'orde de l'article 2.  
Este orde s'aplicarà, així mateix, en cas de substitució, per a la secretaria autonòmica, subsecretaria i direccions generals.  
El que establixen els paràgrafs anteriors s'entén sense perjuí del que, si es dóna el cas, dispose el conseller mitjançant una resolució.  
CAPÍTOL II  
De la Secretaria Autonòmica  
SECCIÓ 1a  
De la Secretaria Autonòmica d'Immigració i Ciutadania  
Article 7  
1. La Secretaria Autonòmica d'Immigració i Ciutadania, dependent del conseller, és l'òrgan al qual correspon dirigir i coordinar els òrgans directius que té adscrits davall la seua dependència, així com les unitats administratives en ella integrades. De la Secretaria Autonòmica depenen les direccions generals incloses en el este capítol.  
2. La Secretaria Autonòmica coordinarà els distints òrgans de la conselleria que li són adscrits i vetlarà per l'eficaç tramitació dels assumptes que hagen d'atendre els servicis que en depenguen i que afecten la resta de departaments; amb eixa finalitat exercirà les funcions determinades en l'article 68 de la Llei del Consell.  
3. Correspon a la Secretaria Autonòmica d'Immigració i Ciutadania exercir les funcions establides en la Llei del Consell en matèria d'immigració, cooperació al desenrotllament i solidaritat, i ciutadania i integració.   
4. La Secretaria Autonòmica assumirà la direcció superior dels plans que siguen competència d'esta conselleria.  
SECCIÓ 2a  
De la Direcció General d'Immigració  
Article 8  
1. La Direcció General d'Immigració és el centre directiu de la conselleria a qual correpon potenciar i coordinar les polítiques del Consell en matèria d'integració de les persones immigrants en els àmbits educatiu, cultural, laboral, sanitari i de vivenda, des del respecte als valors democràtics i drets fonamentals.  
2. En especial, té atribuïdes les funcions següents:  
a) Impulsar, coordinar i supervisar el Pla Valencià de la Immigració.  
b) Dissenyar la planificació i proposar al conseller les directrius d'actuació en matèria d'immigració.   
c) Impulsar l'execució de les polítiques d'immigració de la Generalitat.  
d) Actuar, si és el cas, en representació del Consell, en els òrgans col·legiats de les distintes administracions públiques, en les conferències sectorials i en altres òrgans de cooperació, que es creen en matèria d'immigració.   
e) Formar part dels òrgans col·legiats de la Generalitat on s'aborde el fenòmen de la immigració, i es farà càrrec de la direcció tècnica, així com de la preparació dels assumptes que hi hagen de ser tractats, i de la coordinació de l'execució i el seguiment dels acords que adopten els estos òrgans.  
f) Intervindre, si és el cas, en representació del Consell en els fòrums, jornades, simposis, debats o altres trobades on es tracten temes relacionats amb la immigració.   
g) Dissenyar, coordinar i gestionar les ajudes destinades a les persones immigrants.  
h) Emetre informe sobre l'oportunitat dels projectes normatius de la Generalitat que incidisquen directament en matèria d'immigració.  
i) Emetre informe dels avantprojectes de pressupostos de les conselleries, i dels seus organismes autònoms i entitats dependents, pel que fa a l'oportunitat de les partides pressupostàries destinades als immigrants.  
j) Emetre informe previ sobre l'oportunitat de l'aprovació de programes, ajudes o subvencions en cada un dels sectors de l'administració de la Generalitat dirigits a les persones immigrants.  
k) Elaborar convenis o altres formes de col·laboració, així com projectes normatius, en matèria d'immigració.   
l) Dirigir i coordinar tècnicament i funcionalment les actuacions en matèria d'immigració de les direccions territorials de la conselleria.  
m) Exercir les funcions que en matèria d'estrangeria se li puguen atribuir a la Generalitat per transferència, delegació o col·laboració amb l'Estat.  
Article 9  
De la Direcció General d'Immigració depén l'Àrea d'Immigració, a la qual correspon la coordinació i supervisió, en la matèria pròpia de la direcció general, dels servicis que en depenguen.  
SECCIÓ 3a  
Direcció General de Cooperació al Desenrotllament i Solidaritat  
Article 10  
1. La Direcció General de Cooperació al Desenrotllament i Solidaritat és l'òrgan directiu de la conselleria d'Immigració i Ciutadania que programa i executa la política de la conselleria i exercix les seues competències en matèria de cooperació i desenrotllament. A més, ha de dur a terme l'impuls i la coordinació dels projectes de cooperació internacional al desenrotllament, i qualssevol altres actuacions que determinen la presència i participació efectiva del Consell en este àmbit, en aplicació de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana.  
2. En especial, té atribuïdes les funcions següents:  
a) L'elaboració, el seguiment i l'avaluació del pla director, els plans anuals i els plans estratègics de cooperació al desenrotllament.  
b) El seguiment i l'avaluació dels projectes finançats amb fons de la Generalitat.  
c) La coordinació dels plans, els programes i els projectes de cooperació al desenrotllament de la Comunitat Valenciana, així com l'establiment de les relacions adequades de col·laboració amb tots els agents públics i privats.  
d) El suport a les iniciatives solidàries de cooperació al desenrotllament de les organitzacions no governamentals de desenrotllament i la resta d'agents de la cooperació valenciana.  
e) La coordinació amb l'Agència Espanyola de Cooperació Internacional i amb altres administracions, organismes i institucions nacionals o supranacionals, per a la realització de programes conjunts.  
f) Qualssevol altres actuacions que determinen la presència i la participació efectiva de la Generalitat en este àmbit.  
Article 11  
De la Direcció General de Cooperació al Desenrotllament i Solidaritat dependrà l'Àrea de Cooperació al Desenrotllament i Solidaritat, que durà a terme la gestió de les iniciatives, accions i programes destinats a contribuir al progrés dels països en via de desenrotllament.  
SECCIÓ 4a  
De la Direcció General de Ciutadania iI Integració  
Article 12  
1. La Direcció General de Ciutadania i Integració és l'òrgan directiu de la conselleria que programa i executa la política de la conselleria i exercix les seues competències en matèria de coordinació de les funcions de comunicació de les institucions de la Generalitat amb la ciutadania, la potenciació de la participació a través de xarxes socials i la difusió i divulgació dels drets i deures democràtics a tota la ciutadania.   
2. En especial, té atribuïdes les funcions següents:  
a) Impulsar l'acostament de les institucions de la Generalitat a la societat civil i als ciutadans, així com dur a terme el desenrotllament de les actuacions de caràcter institucional amb xarxes socials, dins i fora de la Comunitat Valenciana.   
b) Fomentar les relacions de la Comunitat Valenciana amb altres països en matèria pròpia de la seua competència. Així mateix li correspon el contacte institucional i el suport als col·lectius de valencians i valencianes residents fora de la Comunitat, i consolidar els vincles i el recolzament institucional a les cases regionals i federacions d'associacions d'altres comunitats autònomes en la Comunitat Valenciana.   
Article 13  
De la Direcció General de Ciutadania i Integració depenen:  
a) L'Àrea de Ciutadania i Xarxes Socials, a la qual correspon la potenciació i la realització de projectes de caràcter participatiu propis de la societat civil, l'assessorament i coordinació de fórmules participatives i la proposta de procediments de decisió ciutadana en els assumptes públics, així com la integració dels diferents agents socials en estos processos.   
Així mateix li corresponen les funcions d'interlocució i de coordinació institucional entre la conselleria i altres organismes i entitats responsables en la matèria, l'anàlisi i l'estudi de sistemes i mètodes de participació i decisió ciutadana i l'impuls de l'ús de noves tecnologies de comunicació i informació en els processos participatius de la societat civil mitjançant la incorporació de criteris de governança en l'acció pública del Consell.   
b) L'Àrea de Participació, a la qual correspon la coordinació i el contacte institucional entre la Generalitat i les col·lectivitats de ciutadans valencians dins i fora de la Comunitat Valenciana, així com les actuacions en relació amb les cases regionals i federacions d'associacions d'altres comunitats autònomes en la Comunitat Valenciana.  
CAPÍTOL III  
De la Subsecretària  
Article 14  
1. La Subsecretaria proveirà la coordinació dels distints òrgans de la conselleria en aquelles actuacions que hagen de realitzar-se conjuntament i vetlarà per l'eficaç tramitació dels assumptes que hagen d'atendre els servicis dependents d'ella. Per a això exercirà les funcions determinades en l'article 69 de la Llei del Consell.  
2. La Subsecretaria dirigix i coordina les funcions corresponents a la gestió administrativa i de personal, contractació, assumptes generals, gestió econòmica i pressupostària, organització i informàtica.  
Article 15  
De la Subsecretaria depén la Secretaria General Administrativa, a la qual, amb el màxim rang administratiu, corresponen les funcions de suport a la Subsecretaria en la gestió de tots els servicis generals de la conselleria.  
TÍTOL III  
De l'Organització Territorial  
Article 16  
1. Com a expressió del principi de desconcentració administrativa, en cada una de les tres províncies de la Comunitat Valenciana hi ha els servicis territorials d'Immigració i Ciutadania, que han de gestionar les competències que li siguen atribuïdes en la matèria, en el seu respectiu àmbit territorial.  
2. Els servicis territorials depenen orgànicament de la subsecretaria i funcionalment dels directors generals en les matèries de la seua respectiva competència.  
3. En cada una de les províncies un/a director/a territorial dirigix i coordina els servicis, seccions i unitats administratives, vetla pel seu funcionament correcte, per mitjà de l'adopció de les mesures necessàries i l'exercici de totes aquelles facultats que li siguen asignadse o delegades.  
Article 17  
De cada una de les direccions territorials depenen els servicis corresponents que siguen creats per les normes de desplegament d'este decret, de conformitat amb la seua disposició final primera.  
DISPOSICIÓ ADDICIONAL  
Única  
A fi de fer efectiva la participació de totes les persones, es crearà el Consell de Ciutadania de la Comunitat Valenciana.  
DISPOSICIÓ DEROGATÒRIA  
Única  
Queden derogades totes les disposicions que del mateix rang o d'un rang inferior s'oposen a este decret.  
DISPOSICIONS FINALS  
Primera   
Es faculta al/la conseller/a d'Immigració i Ciutadania per a dictar totes les disposicions que requerisca l'aplicació i el desenrotllament d'este decret, en compliment del que disposa la Llei del Consell.   
Segona   
Este decret entra en vigor l'endemà de la seua publicació en el Diari Oficial de la Comunitat Valenciana.  
Alacant, 13 de juliol de 2007  
El President de la Generalitat,  
Francisco Camps Ortiz.  
El Conseller d'Immigració i Ciutadania,  
Rafael Blasco Castany.


Còpia Permalink ELI